钦定古今图书集成/明伦汇编/官常典/第609卷 > 秦
## 钦定古今图书集成/明伦汇编/官常典/第609卷 > 秦

### 始皇二十六年并诸侯以其地为郡置守尉监各一人

按《史记秦始皇本纪》：二十六年，秦初并天下，丞相绾
等言：“诸侯初破，燕、齐、荆地远，不为置王，毋以填之，请
立诸子，唯上幸许。”始皇下其议于群臣，群臣皆以为
便。廷尉李斯议曰：“周文武所封子弟同姓甚众，然后
属疏远，相攻击如仇雠。诸侯更相诛伐，周天子弗能
禁止。今海内赖陛下神灵一统，皆为郡县，诸子功臣”
以公赋税重赏赐之，甚足易制。天下无异意，则安宁
之术也。置诸侯不便。始皇曰：“天下共苦战𩰚不休，以
有侯王；赖宗庙天下初定，又复立国，是树兵也，而求
其宁息，岂不难哉！”廷尉议是。分天下以为三十六郡，
郡置守、尉、监。